b'\n_START_ARTICLE_\nPesem o Cidu\n_START_PARAGRAPH_\nPesem o Cidu (\xc5\xa1pansko Cantar de m\xc3\xado Cid) je \xc5\xa1panski juna\xc5\xa1ki ep in eno od najstarej\xc5\xa1ih del \xc5\xa1panske knji\xc5\xbeevnosti._NEWLINE_\xc5\xa0panska juna\xc5\xa1ka epika je nabr\xc5\xbe nastala pod vplivom francoskih chansons de geste. Od srednjeve\xc5\xa1kih epov (Cantares), ki so opevali zgodovinske ali legendarne \xc5\xa1panske junake, se je v celoti ohranila samo Pesem Cidu. Nastala je verjetno okoli leta 1140, po mnenju nekaterih znanstvenikov pa \xc5\xa1ele proti koncu 12. stoletja. Vsekakor pa je mlaj\xc5\xa1a od Pesmi o Rolandu, mogo\xc4\x8de pa je ep nastal pod njenim vplivom. Ohranjena je v rokopisu iz leta 1307._NEWLINE_Podlaga epa je zgodovinska. Pod imenom Cid (arabsko\xc2\xa0\xc2\xbbel Cid\xc2\xab, kar pomeni gospodarja) opeva juna\xc5\xa1ka dejanja don Rodriga D\xc3\xadaza de Viv\xc3\xa1ria, imenovanega tudi El Campeador (bojevnik), ki je \xc5\xbeivel v drugi polovici 11. stoletja. Ep opeva v 3735 verzih junakova dejanja v pesni\xc5\xa1ko problikovani podobi: v prvem delu zgubi kraljevo naklonjenost zaradi obrekovanja in mora v izgnanstvo, nato se sam spopada z Mavri, osvoji Valencijo in si spet pridobi kraljevo milost; v zadnjem delu se pripoved nadaljuje z junakovo poroko in nesre\xc4\x8di njegovih h\xc4\x8dera, Cid se ma\xc5\xa1\xc4\x8duje nad krutimi mo\xc5\xbemi in do\xc5\xbeivi ponovno poroko h\xc4\x8dera z \xc5\xbeenini iz visokih krogov._NEWLINE_Ep je podoben Pesmi o Rolandu, podlaga so ideje srednjeve\xc5\xa1kega kr\xc5\xa1\xc4\x8danstva in fevdalizma, glavna junakova vrlina je zvestoba svojemu kralju. Ton je stvaren in resnoben, miselnost je bolj\xc2\xa0\xc2\xbbrealisti\xc4\x8dna\xc2\xab, junaku je tudi do gmotnih dobrin, ki so pla\xc4\x8dilo za njegovo kr\xc5\xa1\xc4\x8dansko-fevdalno krepost. Ep velja za \xc5\xa1pansko nacionalno delo.'